Elämiseen riittävä palkka Nepalissa

Anni Niemi
2021-08-02T15:30:00+03:00

Kaikon tuotannon laajentaminen kehittyviin maihin on ollut pitkäaikainen haave, joka on vuonna 2020 viimein toteutunut Kaikon yhdistyessä Store of Hopeen. Kaikon ensimmäiset Nepalissa valmistetut tuotteet, korut ja kashmirneuleet, on tuotettu Store of Hopen kumppaneiden kanssa, joiden kanssa yhteistyö on yhdistymisen jälkeen luonnollisesti jatkunut.

Miksi Nepal?

Nepalissa työllä jonka mahdollistamme on valtava vaikutus. Nepali on hauras yhteiskunta, jossa työttömyys on yksilölle suuri riski ja koronan vaikutukset ovat edelleen vaikeuttaneet tilannetta. Tiedämme, että reiluilla ja vakailla työpaikoilla voimme vaikuttaa työllistämiemme ihmisten elämään ruohonjuuritasolla ja luoda uusia mahdollisuuksia joita Nepalin kaltaisessa yhteiskunnassa ei muuten olisi.

Yksi iso keskustelunaihe on elämiseen riittävät palkat, kun puhutaan kehittyvästä maasta, jossa lainsäädäntö ei tällaista takaa. Olemme pyrkineet parhaamme mukaan varmistamaan, että meidän tuotteita valmistavat ihmiset saavat työstään reilun palkan. Käytämme verrokkina Kathmandussa toimivan valmistajamme Purnaan palkkamallia, jossa on laskettu elämiseen riittävä palkka Kathmandussa. Purnaalla on WFTO-sertifikaatti ja tehdas on myös auditoitu järjestön puolesta. Purnaa osallistaa työntekijöitä myös päätöksentekoon ja yhdessä johdon ja työntekijöiden kanssa tehdyn päätöksen nojalla yhtiö päätti maksaa työntekijöilleen 17,45% korkeampaa palkkaa kuin WFTO suositteli. Lisää Purnaan palkkamallista voi lukea Purnaan vuoden 2020 vastuullisuusraportista.

Olemme käyttäneet Purnaan palkkausmallia pohjana, kun olemme keskustelleet muidenkin yhteistyökumppaneidemme työntekijöiden palkoista. Yrityksessä, joka valmistaa kaikki korumme, on kaksi yrittäjää joista toinen Anjila Shrestra Kunwar Rana toimii myös Kaikon Nepalin työn koordinaattorina ja kulttuurin konsulttina. Kaiko maksaa Anjilalle kuukausittain palkan suoraan riippumatta siitä, oliko koruja työnalla vai ei. Olemme päättäneet toimia näin, jotta Anjilan ja hänen äitinsä yritys voi keskittyä kouluttamaan lisää naisia korujen tekijöiksi. Kevään 2021 aikana he ovat kouluttaneet viisi naista, jotka ovat saaneet koruista osa-aikaista työtä.

Korujen valmistaminen pandemian aikana on ollut erityisen merkittävää niitä tekeville naisille, koska koruja voi tehdä kotoa käsin. Kathmandussa on ajoittain ollut pitkiäkin koronasulkuja, ja muita töitä ei ole ollut tarjolla koska työpaikat ovat olleet kiinni. Osa naisista on myös kotiäitejä, joille kotona työskentely on ainoa vaihtoehto ansaita omaa rahaa, joka tuo naiselle myös päätösvaltaa perheen asioihin.

Kashmirtuottajamme Posh Pashminan omistajien Saroj ja Arundharti Shahin kanssa olemme käyttäneet myös WFTO:n laskelmaa pohjana. Kashmirtehtaiden työntekijät ovat taitavia käsityöläisiä ja heidän palkkansa ovat Posh Pashminalla huomattavasti korkeammat kuin WFTO:n laskema elämiseen riittävä palkka. Tehtailla on ollut tänä vuonna pitkiä lomautuksia koronasulkujen takia, joten vuositasolla monen työntekijän ansiot ovat pudonneet. Kaiko on kuitenkin ollut yksi harvoista asiakkaista, jotka ovat sitoutuneet tilaamaan tuotteita. Posh Pashminan kanssa olemme aloittaneet keskustelut myös oman WFTO-sertifikaatin hankkimisesta ja työ jatkuu tänä vuonna.